Ritratt ta' Gino Crescoli fuq Pixabay .td_uid_2_611f413a79fe3_rand.td-a-rec-img{text-align:left}.td_uid_2_611f413a79fe3_rand.td-a-rec-img img{margin:0 auto 0 0} Read in English . Wara l-istejjer li ħarġu fl-aħħar ġimgħa dwar id-depożiti li tħallew għand in-Nutar Ivan Barbara, li miet fl-Indja bil-Covid-19 , Newsbook.com.mt tkellem kemm ma' avukat li jaħdem fil-Qorti kif ukoll ma' nies li nsterqu minn nutara differenti. "Diversi każi jaslu l-Qorti" "Huwa ta' għajb u diqa li hawn diversi nutara li għandhom il-fama li jabbużaw mill-klijenti iżda għadhom jaħdmu ta' nutara". Hekk qal ma' dan is-sit avukat li jaħdem il-Qorti u li pprefera ma jurix ismu, u li jaf b'dawn il-każi. Huwa kompla jgħid li minn żmien għall-ieħor ikun hemm diversi każi l-Qorti u anke kundanni, li madanakollu rari jiġu rrappurtati fil-midja. Mir-riċerka li għamel Newsbook.com.mt sab li mill-anqas żewġ nutara weħlu l-ħabs u ieħor weħel sentenza sospiża. "Huwa traġiku li persuni li suppost iħarsu lill-klijenti tagħhom jispiċċaw biex jabbużaw minnhom", kompla jgħid l-istess avukat. "Ħadt il-qatgħa ta' ħajti" Persuna li tkellmet ma' Newsbook.com.mt irrakkontat dik li ddeskriviet bħala "il-qatgħa ta' ħajjitha" meta ġiet biex tbigħ propjetà li wirtet mingħand il-ġenituri tagħha. Din il-persuna qalet li n-nutar li kienu marru għandu ommha u missierha ħafna snin ilu ma kienx irreġistra l-kuntratt tax-xiri tal-propjetà u żamm il-flus tat-taxxa għalih. Dan in-nutar ċeda l-warrant ta' nutar minn jeddu, u ma baqax jipprattika l-professjoni. Fir-rakkont tagħha din il-persuna qalet li minflok ħa passi kontra n-nutar li ffrodahom, il-Gvern talabha tħallas it-taxxa kollha mill-ġdid u żied kont ta' €50 għall-ispejjeż amministrattivi. Newsbook.com.mt ra d-dokumenti kollha li jikkonfermaw l-istorja ta' din il-persuna. F'Novembru tas-sena l-oħra, dan in-nutar instab ħati mill-Qorti ta' miżapproprijazzjoni f'każ separat. Huwa ngħata sentenza ta' sentejn ħabs sospiżi għal erba' snin. Iżda għad hemm bosta persuni li għadhom qed jiskopru li dan l-istess nutar ma rreġistrax il-kuntratti tagħhom u żamm il-flus tat-taxxi għalih. Possibilment, qaltilna din il-persuna, hemm mijiet ta' nies li għadhom ma ndunawx li ġew iffrodati. Mir-riċerki rriżulta li l-kuntratt ma kienx irreġistrat Il-persuna rrakkontat kif wara li mietu l-ġenituri tagħha, daħlet f'konvenju biex tbigħ propjetà li wirtet mingħandhom. "Ġara li xi xhur wara l-konvenju ċempilli n-nutar u qalli li fir-riċerki ma setax isib il-kuntratt ta' meta ommi u missieri xtraw il-propjetà. Jien għedtlu li dan ma jistax ikun. Saqsieni jekk nafx b'min kienu jaħdmu ommi u missieri u malli għedtlu l-isem tan-nutar waqa' fil-muta." In-nutar qalilha kif dan in-nutar partikolari huwa magħruf li ma kienx jirreġistra l-kuntratti u jżomm il-flus tat-taxxi għalih. Qalilha wkoll li l-files kollha tiegħu jinsabu għand in-nutar tal-Gvern u li kellha tkellem lilu biex il-kuntratt ikun irreġistrat u l-bejgħ ikun jista' jsir. Il-files ma kinux għand in-nutar tal-Gvern Din il-persuna rrakkontat li meta marret l-uffiċċju tan-nutar tal-Gvern u qaltilhom xi ġralha, qalulha li hi ma kinetx l-ewwel vittma u li lanqas se tkun l-aħħar waħda li ndunat li dan in-nutar iffroda lill-familja tagħha. Meta mbagħad staqsiet x'kien se jiġri, qalulha li se jċemplu lin-nutar biex isib il-kuntratt ta' ommha u missierha u jġibu għand in-nutar tal-Gvern. "Xħin qaluli hekk ħadt qatgħa oħra. In-nutar tiegħi kien qalli li suppost il-files kollha qegħdin għand in-nutar tal-Gvern. Minflok, dawn il-kuntratti għadhom għand in-nutar li għamel il-frodi. Jiġifieri l-provi tal-frodi tħallew f'idejn il-frodist!" Din il-persuna qaltilna li dak il-ħin bdiet tħossha qed tistordi u għamlet ġranet sħaħ tinkwieta li n-nutar seta' jgħid li l-kuntratt ma sabux u l-propjetà t'ommha u missierha tintilef. "Erġajt ċempilt l-uffiċċju tan-nutar tal-Gvern u staqsejthom jekk il-kuntratt kienx wasal. Qaluli nieħu ftit paċenzja għax dan in-nutar ma kienx se joqgħod jitla' l-Belt b'file wieħed! Dak il-ħin telgħetli fawra għal rasi imma ma tkellimt xejn għax bżajt li nitlef kollox. Minflok bagħtu lill-Pulizija tiġbor lil min taf li għamel frodi, l-uffiċjali tal-gvern kienu qed jittorturaw lili li kont il-vittma." Kellha tħallas it-taxxa kollha mill-ġdid u ħadulha €50 oħra! Il-persuna rrakkontat li xi ġimgħat wara infurmawha li l-kuntratt kien instab u li kien wasal għand in-Nutar tal-Gvern. "Però, biex l-affarijiet jimxu ntlabt inħallas it-taxxa kollha mill-ġdid! Iktar minn hekk, kelli nagħmel ċekk ta' €50 oħra indirizzat lin-Nutar tal-Gvern għas-servizzi amministrattivi." Il-persuna qalet li fil-kuntratt kien hemm miktub iswed fuq l-abjad li t-taxxa kienet diġà tħallset mill-ġenituri tagħha lin-nutar. Iżda minkejja dan, minflok talbu l-flus tat-taxxi lilu, talbuhom lilha. B'hekk il-familja tagħha spiċċat kellha tħallas it-taxxi darbtejn u n-nutar tħalla jżomm il-flus li kien "seraq" mingħajr ebda konsegwenza. "Kont irrabjata immens, imma l-parir li ngħatajt kien biex inħallas ħalli l-affarijiet jimxu. Qaluli li jekk nidħol il-Qorti l-affarijiet kienu se jitwalu ġmielhom u kont qed nissogra li nitlef ħafna iktar minn kemm kont se nħallas. Qaluli wkoll li jaf kont nibqa' b'xejn. Qaluli li dan in-nutar ma kellu xejn għax il-Qorti kienet ħallietu jaqleb kollox fuq isem il-mara tiegħu." "Il-Gvern u l-Pulizija qed jipproteġu lil min jabbuża u mhux lill-vittmi" Għalhekk din il-persuna ħallset kollox u b'hekk setgħet tikkonkludi l-bejgħ. Madankollu, hija qalet li għadha rrabjata ħafna minħabba li f'din l-istorja l-Gvern kellu jipproteġi lilha u mhux lin-nutar li "seraq" lill-ġenituri tagħha u ma rreġistrax l-ikbar investiment li qatt għamlu f'ħajjithom. Qalet ukoll li kienet qed tistenna li jsir rapport lill-Pulizija u dan jitressaq il-Qorti u mhux jitħalla kollox għaddej qisu ma ġara xejn. Din il-persuna qaltilna li din l-esperjenza ħallietha ixxukkjatha l-aktar għax illum taf li possibbilment hemm mijiet ta' nies li ġew iffrodati minn dan in-nutar u għadhom ma jafux. "Jien sirt naf b'din il-frodi meta ġejt biex inbigħ il-propjetà li writt. Min jaf kemm hemm nies li għadhom ma jafux li nsterqu! Agħar minn hekk, il-Gvern jaf b'dan kollu u ħalla l-files kollha għand in-nutar li abbuża. Kull min hu mdaħħal fix-xogħol jaf bih u jaf x'kien qed jagħmel. Iżda minflok il-files ġew sekwestrati u saret investigazzjoni kif suppost mill-Pulizija, tħalla kollox għandu qisu ma ġara xejn. Minflok jipproteġu lill-vittmi, il-Gvern u l-Pulizija qed jipproteġu lil dan-nutar frodist" ikkonkludiet din il-persuna. Taf xi storja dwar nutar li abbuża mill-klijenti tiegħu? Iktbilna fuq info@newsbook.com.mt .td_uid_3_611f413a7a4d1_rand.td-a-rec-img{text-align:left}.td_uid_3_611f413a7a4d1_rand.td-a-rec-img img{margin:0 auto 0 0}